b'\n_START_ARTICLE_\nKriptozoologija\n_START_SECTION_\nIstorija\n_START_PARAGRAPH_\nTerminas kriptozoologija grei\xc4\x8diausiai priklauso zoologui Bernard Heuvelmans, nors jis pats teigia, kad termin\xc4\x85 sugalvojo \xc5\xa1kot\xc5\xb3 keliautojas Ivan T. Sanderson. Heuvelmans 1955\xc2\xa0m. i\xc5\xa1leista knyga On the Track of Unknown Animal (en\xc2\xa0\xe2\x80\x93 Ne\xc5\xbeinom\xc5\xb3 gyv\xc5\xabn\xc5\xb3 p\xc4\x97dsakais) atpasakoja \xc5\xa1ios disciplinos istorij\xc4\x85 iki Anthonie Cornelis Oudeman 1892\xc2\xa0m. studijos The Great Sea Serpent (en\xc2\xa0\xe2\x80\x93 Did\xc5\xbeioji j\xc5\xabros gyvat\xc4\x97). Joje jis teig\xc4\x97, kad kriptozoologija tur\xc4\x97t\xc5\xb3 b\xc5\xabti vertinama ne moksli\xc5\xa1kai tiksliai, bet, turint pla\xc4\x8dias pa\xc5\xbei\xc5\xabras, kaip tarpdisciplininis dalykas. Taip pat jis pabr\xc4\x97\xc5\xbe\xc4\x97, kad pirmiausia reik\xc4\x97t\xc5\xb3 atkreipti d\xc4\x97mes\xc4\xaf \xc4\xaf vietinius, folkloro \xc5\xa1altinius, kurie apib\xc5\xabdina ne\xc5\xbeinomus padarus, nes, nepaisant juose apra\xc5\xa1om\xc5\xb3 fantastini\xc5\xb3 \xc4\xafvyki\xc5\xb3, juose gali gl\xc5\xabd\xc4\x97ti tiesos gr\xc5\xabdas, pad\xc4\x97siantis atrasti naujas r\xc5\xab\xc5\xa1is._NEWLINE_Kita verta pamin\xc4\x97ti knyga yra Willy Ley 1959\xc2\xa0m. leidinys Exotic Zoology (en\xc2\xa0\xe2\x80\x93 (Egzoti\xc5\xa1ka zoologija). Ley buvo geriausiai \xc5\xbeinomas kaip knyg\xc5\xb3 apie raket\xc5\xb3 technologijas autorius, ta\xc4\x8diau jis buvo kvalifikuotas paleontologas ir taip pat ra\xc5\xa1\xc4\x97 apie gyv\xc5\xabnus. \xc5\xa0ioje knygoje jis aptaria sniego \xc5\xbemog\xc5\xb3, j\xc5\xabros gyvat\xc4\x99 bei dinozaur\xc5\xb3 reliktus. Knygoje jis i\xc5\xa1kelia hipotez\xc4\x99, kad kai kurie mitologiniai padarai, pvz., kiklopas arba vienaragis gali b\xc5\xabti paai\xc5\xa1kinami tikr\xc5\xb3 padar\xc5\xb3 egzistavimu._NEWLINE_Daug \xc5\xa1iai disciplinai dav\xc4\x97 brit\xc5\xb3 zoologas ir kriptozoologas Karl Shuker, nuo 1980\xc2\xa0m. \xc5\xa1ia tema i\xc5\xa1leid\xc4\x99s dvylika knyg\xc5\xb3 ir begal\xc4\x99 straipsni\xc5\xb3.\n_START_SECTION_\nKritika\n_START_PARAGRAPH_\nKriptozoologija da\xc5\xbenai kritikuojama d\xc4\x97l jos r\xc4\x97mimosi nepatikimais, pavieniais pasakojimais ir d\xc4\x97l to, kad dauguma kriptozoolog\xc5\xb3 nesilaiko mokslin\xc4\x97s metodikos, bei \xc4\xafdeda did\xc5\xbeiules pastangas surasti gyv\xc5\xabnams, kurie daugelio mokslinink\xc5\xb3 laikomi neegzistuojan\xc4\x8diais._NEWLINE_Istorikas Mike Dash pa\xc5\xbeymi, kad joks mokslininkas neabejoja, jog yra pilna ne\xc5\xbeinom\xc5\xb3 gyv\xc5\xabn\xc5\xb3 r\xc5\xab\xc5\xa1i\xc5\xb3, ypa\xc4\x8d bestuburi\xc5\xb3, kurie tik ir laukia b\xc5\xabti atrasti, ta\xc4\x8diau kriptozoologai nesidomi naujai atrast\xc5\xb3 skruzd\xc4\x97li\xc5\xb3 ar vabal\xc5\xb3 katalogavimu; vietoj to jie paaukoja de\xc5\xa1imtme\xc4\x8dius darbo, stengdamiesi \xc4\xafrodyti kokio nors nesugaunamo padaro egzistavim\xc4\x85. Labiausiai kritikuojama itin dideli\xc5\xb3 kriptid\xc5\xb3, toki\xc5\xb3 kaip did\xc5\xbeiap\xc4\x97dis, sniego \xc5\xbemogus ar Lochneso pabaisa, kurie da\xc5\xbenai pasirodo populiarioje spaudoje, ta\xc4\x8diau neturi visai jokio mokslinio pagrindimo, paie\xc5\xa1kos. Anot skeptik\xc5\xb3, dideli kriptidai negali egzistuoti pakankamai gausiais daugintis ir i\xc5\xa1gyventi kiekiais, ir b\xc5\xabti neatrasti. Antropologas David Daegling teigia, kad tik\xc4\x97jimas did\xc5\xbeiap\xc4\x97d\xc5\xbeiu susideda i\xc5\xa1 folkloro, praman\xc5\xb3 ir neteisingo fakt\xc5\xb3 interpretavimo.\n_START_SECTION_\nGynyba\n_START_PARAGRAPH_\nKriptozoologai prie\xc5\xa1tarauja skeptikams, kad netgi dideli gyv\xc5\xabnai n\xc4\x97ra visi apra\xc5\xa1yti. Pvz., dideli j\xc5\xabr\xc5\xb3 gyv\xc5\xabnai vis dar atrandami, tod\xc4\x97l galima tik\xc4\x97tis, kad jie bus atrasti ir v\xc4\x97liau._NEWLINE_Taip pat kriptozoologai teigia, kad ir anks\xc4\x8diau yra buv\xc4\x99, jog gyv\xc5\xabnas, vis\xc5\xb3 mokslinink\xc5\xb3 paskelbtas neegzistuojan\xc4\x8diu ir prasimanytu, v\xc4\x97liau buvo atrastas, kaip, pvz., okapija.'